Το καφέ της Χαράς

Το καφέ της Χαράς είναι ο τίτλος ελληνικής κωμικής - αισθηματικής τηλεοπτικής σειράς που προβάλλεται από τον ΑΝΤ1. Οι τρεις πρώτες σεζόν της σειράς προβλήθηκαν από το 2003 έως το 2006. Η τέταρτη σεζόν προβλήθηκε από τις 31 Δεκεμβρίου 2019 έως τις 11 Δεκεμβρίου 2020, ενώ η πέμπτη και τελευταία σεζόν προβλήθηκε από τις 15 Ιανουαρίου 2021 έως τις 6 Μαΐου 2021. 

Σκηνοθέτες της σειράς είναι ο Κώστας Λυχναράς (1η σεζόν) και ο Τάκης Μιχαήλ (2η έως 5η σεζόν) και το σενάριο συνυπογράφουν ο Χάρης Ρώμας και η Άννα Χατζησοφιά. 

Το καφέ της Χαράς θεωρείται μια από τις γνωστότερες ελληνικές σειρές που δημιουργήθηκαν ποτέ, ενώ λόγω των διαρκών επαναλήψεων για πολλά χρόνια, η σειρά έχει θεωρηθεί καλτ.

Υπόθεση 

Η υπόθεση της σειράς διαδραματίζεται στο Κολοκοτρωνίτσι, ένα φανταστικό χωριό του νομού Αρκαδίας. Δήμαρχος του χωριού είναι ο Περίανδρος Πώποτας, γιος επίσης πρώην δημάρχου. Ο Πώποτας σπούδασε στο Λονδίνο, με μεταπτυχιακό στη Λαογραφία. Ζει με τον γιο του, Εμμανουήλ και την οικιακή βοηθό του, Τασία, μια μεσήλικη γυναίκα, η οποία για χάρη του Περίανδρου και της αδελφής του Σταυρούλας δεν παντρεύτηκε. Στο χωριό ο δήμαρχος προσπαθεί να επιβάλει στους ανθρώπους την αρχή «Τάξις και ηθική», όντας πολέμιος του μοντερνισμού και του εκσυγχρονισμού. Θεωρώντας κάθε εξωτερική επιρροή μολυσματική για το χωριό και τις βουκολικές αρχές του, και κατά διαστήματα εκφράζει χαρά όταν κάτι τυχαίνει και το χωριό απομονώνεται από τον έξω κόσμο.

Μία ανύπαντρη μητέρα, η «πρωτευουσιάνα» και πρώην διαφημίστρια Χαρά Χάσκα, έρχεται από την Αθήνα να ζήσει στο χωριό μαζί με την κόρη της, Βάλια, αφότου δέχεται ένα σοβαρό πλήγμα σε προσωπικό και επαγγελματικό επίπεδο. Κληρονομεί από μία θεία της ένα εγκαταλελειμμένο σπίτι και ένα μαγαζί (το οποίο αργότερα θα γίνει το «Καφέ της Χαράς»). Ο Περίανδρος εξοργίζεται από την παρουσία της και προσπαθεί, μάταια, να τη διώξει, ενώ αντίθετα το καφέ της Χαράς γίνεται πολύ δημοφιλές στο χωριό.

Παράλληλα, παρακολουθούμε και άλλες ιστορίες, όπως αυτή της καλοκάγαθης αδελφής του δημάρχου, Σταυρούλας, και του άνδρα της Βαγγέλη Φατσέα, την ιστορία δύο οικογενειών (των Πολυμενέων και των Πουλόπουλων) που διαρκώς τσακώνονται μεταξύ τους και τελικά γίνονται συμπέθεροι, των γραφικών χωρικών, το πάθος για έρωτα από τις δύο δασκάλες του χωριού...

Στον τέταρτο και πέμπτο κύκλο έχουν περάσει 14 χρόνια. Το Καφέ της Χαράς έχει καταστραφεί ολοσχερώς από εμπρησμό χωρίς να υπάρχουν στοιχεία για τον ένοχο, παρά μόνο υπόνοιες. Ο Μάνος, πάλαι ποτέ Μανωλάκης, Πώποτας συναντιέται ξανά με τη Βάλια, η οποία επιστρέφει για να εξιχνιάσει το μυστήριο, ενώ αργότερα φτάνει στο χωριό και η μητέρα της, Χαρά. Πλέον, επικεντρωνόμαστε στην περίπλοκη σχέση της Βάλιας και του Μάνου και την άφιξη νέων προσώπων, συγγενών των γνώριμων ηρώων, αλλά και παντελώς αγνώστων, όπως της Στέλλας, η οποία πρόκειται να γίνει το νέο αντικείμενο του πόθου του Περίανδρου. Μεγάλη εντύπωση προκαλεί το γεγονός ότι ο Περίανδρος έχει αποσυρθεί πολλά χρόνια τώρα από τη θέση του δημάρχου. Τη θέση του αναλαμβάνει πλέον η αδερφή του, Σταυρούλα, που πολιορκείται ξανά από τον Φατσέα, ενώ έχουν έναν έφηβο γιο, τον Μιχαλάκη.

Επισκόπηση σειράς

Επεισόδια

Α' Κύκλος (2003-04) 

 Προβαλλόταν κάθε Παρασκευή στις 21:00.

Β' Κύκλος (2004-05) 

 Προβαλλόταν κάθε Δευτέρα στις 21:00.
 Δεν προβλήθηκε επεισόδιο στις 22/11/2004 λόγω μετάδοσης της εκπομπής ΑΜΑΝ Τα Καθάρματα και στις 18/4/2005 λόγω μετάδοσης των ελληνικών καλλιστείων (Σταρ Ελλάς / Μις Ελλάς / Μις Γιανγκ 2005).

Γ' Κύκλος (2005-06) 

 Προβαλλόταν κάθε Δευτέρα στις 21:00.
 Δεν προβλήθηκε επεισόδιο στις 6/3/2006 λόγω μετάδοσης του ριάλιτι Fame Story, και στις 10/4/2006 λόγω μετάδοσης των ελληνικών καλλιστείων (Σταρ Ελλάς / Μις Ελλάς / Μις Γιανγκ 2006).

Δ' κύκλος (2019-2020) 
Ο τέταρτος κύκλος της σειράς ξεκίνησε στις 31 Δεκεμβρίου 2019, προβάλλοντας τη συνέχεια της σειράς, δεκατριάμισι χρόνια μετά το τέλος του τρίτου κύκλου, με αφορμή την επέτειο των 30 χρόνων λειτουργίας του ΑΝΤ1. Μετά την προβολή του 99ου επεισοδίου (11ου του κύκλου), στις 13 Μαρτίου 2020, σταμάτησαν η προβολή και τα γυρίσματα των επεισοδίων λόγω της πανδημίας COVID-19 στην Ελλάδα που τότε βρισκόταν σε έξαρση. Έτσι, οι συντελεστές της σειράς συνέχισαν τα γυρίσματα από τον Ιούνιο του 2020 και νέα επεισόδια προβλήθηκαν, έπειτα από 6 μήνες απουσίας, από τις 25 Σεπτεμβρίου 2020, ενώ ο κύκλος ολοκληρώθηκε στις 11 Δεκεμβρίου 2020 με 23 επεισόδια.

Ε' κύκλος (2021) 
Ο πέμπτος και τελευταίος κύκλος της σειράς ξεκίνησε να προβάλλεται από τις 15 Ιανουαρίου 2021. Τα πρώτα 7 επεισόδια προβάλλονταν κάθε Παρασκευή στις 21:00, ενώ από τις 3/3/2021, προβάλλονταν κάθε Τετάρτη στις 21:00. Από τις 8/4/2021, η σειρά προβαλλόταν και κάθε Πέμπτη στις 21:00.

Μουσική 
Στον δευτερο και τρίτο κύκλο της σειράς ακούστηκαν 12 τραγούδια, σε στίχους Χάρη Ρώμα, τα οποία το 2005, κυκλοφόρησαν με τη μορφή cd από τη Heaven Music και τον τίτλο Το καφέ του έρωτα. Τα κομμάτια ερμήνευσαν ο Δημήτρης Μπάσης, η Λένα Αλκαίου, ο Γιώργος Λιανός και η Δόμνα Κουντούρη, ενώ τη μουσική συνέθεσαν οι: Στέφανος Κορκολής, Χριστόφορος Γερμενής, Θοδωρής Λαχανάς, Λεονάρδος Βαλενστάιν και Γρηγόρης Πετράκος.

Στον τέταρτο και πέμπτο κύκλο, οι στίχοι των κομματιών γράφτηκαν και πάλι από τον Χάρη Ρώμα. Ο Μιχάλης Χατζηγιάννης ανέλαβε τη σύνθεση και την ερμηνεία του τραγουδιού των τίτλων τέλους "Βάλε ένα καφέ", όπως και τα "Είμαι μόνο ένας άντρας" και "Το θαύμα". Στα τελευταία επεισόδια, ακούστηκε το τραγούδι "Αν χαθείς ξανά", σε σύνθεση Χρήστου Παπαδόπουλου κι ερμηνεία Πέγκυς Ζήνα. Τα κομμάτια κυκλοφορούν σε ψηφιακή μορφή από τη Heaven Music.

Γυρίσματα 
 Τα εξωτερικά πλάνα του χωριού (υποτιθέμενο Κολοκοτρωνίτσι) γυρίζονται στο χωριό Καρυά Αργολίδας.
Τα εξωτερικά πλάνα του δημαρχείου γυρίστηκαν στα Μεταλλεία Λαυρίου.
 Το σχολείο του Κολοκοτρωνιτσίου είναι το 2ο Δημοτικό Σχολείο Περιστερίου.
Το παντοπωλείο των «Πολυμενέων» αποτελεί πραγματικό χώρο  και βρίσκεται στον Κουβαρά Αττικής.
Ο φούρνος των «Πουλόπουλων» βρίσκεται στον Κουβαρά Αττικής. Είναι πραγματικό κατάστημα το οποίο φημίζεται για το παραδοσιακό ψωμί του που ψήνεται σε ξυλόφουρνο.
Η εκκλησία με το συντριβάνι στον προαύλιο χώρο, βρίσκεται στον Κουβαρά Αττικής.
 Το σπίτι του «Πώποτα» και του «Φατσέα» δεν αποτελούν στούντιο αλλά πραγματικούς χώρους.
Το καφενείο του «Φατσέα» βρίσκεται στην Πλάκα Κερατέας.
 Κάποια εσωτερικά γυρίσματα της σειράς έγιναν στο Studio ATA (Μελίσσια Αττικής).

Παραπομπές 

Καφε της Χαρας, Το
Ελληνικές κωμικές τηλεοπτικές σειρές